یاریی کۆتاییی جامی نەتەوەکانی ئەورووپای ٢٠٢٠

یاری کۆتایی جامی نەتەوەکانی ئەورووپا ٢٠٢٠ یارییەکی تۆپی پێ بوو لە ١١ی تەمووزی ٢٠٢١ لە یاریگای وێمبلی لە لەندەنی پایتەختی بەریتانیا  لە نێوان ھەڵبژاردەی تۆپی پێی ئینگلتەرا و ھەڵبژاردەی تۆپی پێی ئیتالیا بەڕێوەچوو ، دوای ئەوەی توانیان سەرجەم قۆناغەکانی پاڵاوانێتیەکە بە سەرکەوتووی تەواو بکەن بگەنە یاری کۆتایی .  لە بنەڕەتدا بڕیار بوو لە ١٢ی تەممووزی ٢٠٢٠ ئەنجام بدرێت، بەڵام  لەگەڵ سەرجەم یارییەکانی  پاڵەوانێتییەکە بەهۆی پەتای کۆڤید-١٩ لە ئەوروپا دواخرابوو.

لە بەردەم ٦٧ ھەزار و ١٧٣ کەسدا ، وەبینەری یارییەکە کە ٣٢٨ ملیۆن کەس بوو لەسەرتاسەری جیھان، ئیتاڵیا بۆ جاری دووەم لە مێژووی خۆیدا بووە پاڵەوانی پاڵاوانیەتیەکە دوای ئەوەی لە ڕێگای لێدانەیەکلایکەرەوەکان بە ئەنجامی (٢-٣)لە ھەڵبژاردەی ئینگلتەرای بردەوە کە یارییەکە لە کاتی ئاسایی و زیادکراودا بە ئەنجامی (١-١) کۆتایی هات .لە خولەکی دووەمی یارییەکەدا لۆک شاو یاریزانی ئینگلتەرا گۆڵی یەکەمی تۆمارکرد، کە خێراترین گۆڵ بوو کە تا ئێستا لە یاری کۆتایی پاڵەوانێتی جامی نەتەوەکانی ئەوروپادا تۆمارکرابێت، بەڵام لە خولەکی "٦٦" لیۆناردۆ بۆنۆچی  کە دواتریش وەک باشترین یاریزانی یارییەکە دەستنیشانکرا بەتۆمارکردنی گۆڵێک ئەنجامەکەی یەکسانکردەوە. ئینگلتەرا لە لێدانەیەکلایکەرەوەکان   بە ئەنجامی ٢-١ پێشکەوت بوو بەڵام لە دواتردا سێ لێدانی کۆتاییان لەدەست دا بەو شێوەیەوە ئێستاڵیا کەڕەیەوە و توانی یارییەکە بباتەوە بە ئەنجامی ٣-٢.

ئەمە یەکەم نازناوی گەورەی ئیتاڵیا بوو لە دوای جامی جیھانی ٢٠٠٦ و یەکەم نازناوی جامی نەتەوەکانی ئەوروپا بوو لە دوای ساڵی ١٩٦٨ کە لەسەر خاکی خۆیان نازناوەکەیان بردەوە . بووە دووەم وڵات دوای ھەڵبژاردەی فەڕەنسا خاوەنی دوو نازناوی ئەم پاڵەوانێتیە بێت .ئینگلتەرا بووە سێیەم وڵات لە سەدەی بیست و یەکەمدا کە لە یاری کۆتایی پاڵەوانێتی ئەوروپادا لەسەر خاکی خۆی یاری کۆتایی بدۆڕێنێت  دوای پورتوگال لە ساڵی ٢٠٠٤ و فەرەنسا لە ساڵی ٢٠١٦.

دوای یارییەکە  (مارکۆس ڕاشفۆرد، جەیدن سانچۆ و بوکایۆ ساکا) یاریزانانی ھەڵبژاردەی ئینگلتەرا لە سۆشیال میدیا تووشی  ھێرشی نژادپەرستانەی ھاندەران بوونەوە بەھۆی لەدەستدانی لێدانەیەکلایکەرەوەکان.

## پێشینە
وێنۆک
جامی نەتەوەکانی ئەورووپای٢٠٢٠ شانزەهەمین خولی پاڵەوانێتییەکە بوو، کە هەڵبژاردەکانی کیشووەری ئەورووپا تێیدا بەشداری دەکەن، کە لە نێوان ١١ی حوزەیران تا ١١ی تەممووزی ٢٠٢١ لە یازدە شار چەند وڵاتێکی جیاواز بەڕێوەچوو. قۆناغی پاڵاوتنەکان لە  مانگی ئازار و تشرینی دووەمی ٢٠١٩ بەڕێوەچوو، کە تیایدا پەنجا و پێنج هەڵبژاردە بەشدارییان کرد و بەسەر دە کۆمەڵەی پێنج یان شەش هەڵبژاردەیی دابەشکران، هەر هەڵبژاردەیەک یاریی چوون و هاتنی ئەنجاندا. دوو هەڵبژاردەی ڕیزبەندی کۆمەڵەکان سەرکەوتنیان بۆ قۆناغی کۆتایی بەدەستهێنا، لەگەڵ چوار هەڵبژاردەی  زیادە، کە بە تێکەڵەیەک لە ئاستەکانیان لە خولی نەتەوەکانی ئەوروپا لە وەرزی ٢٠١٨-٢٠١٩ و زنجیرەیەک یاری پلەی ئۆف دیاریکران بەسەر بەسەر شەش کۆمەڵەدا دابەشکران کە چوار هەڵبژاردەی لە خۆ گرتبوو و هەر هەڵبژاردەیەک جارێک لەناو گروپەکەدا یارییان لەگەڵ یەکتر دەکرد .یەکەم و دووەمی هەر کۆمەڵەیەک لەگەڵ چوار باشترین ئەو هەڵبژاردانەی کە پلەی سێیەمیان بەدەستهێناوە سەرکەوت بۆ پاڵەوتنەکە.

بەهۆی گشتگیربوونی ڤایرۆسی کۆرۆنالە ساڵی ٢٠٢٠  لە ئەوروپا، پاڵەوانێتییەکە دواخرا بۆ هاوینی ٢٠٢١، لە هەمان کاتدا ناوی جامی نەتەوەکانی ئەورووپای٢٠٢٠ی وەک خۆی مایەوە . لەگەڵ ڕێکارە تایبەتەکان سەبارەت بە کۆڤید-١٩، یوفا ڕێگەی بە گۆڕانکاری زیاتر دا لەوەی کە لە سەرەتادا پلانی بۆ دانرابوو و بۆ یەکەمجار یاریدەدەری ناوبژیوانی ڤیدیۆیی (VAR) لە پاڵەوانێتییەکە جێگیرکرد.

پێش پاڵەوانێتییەکە، ئینگلتەرا لەلایەن  بە دووەم پاڵێوراو دادەنرا بۆ بردنەوەی پاڵەوانێتییەکە، لە دوای فەرەنسا ؛ ئیتاڵیا حەوتەمی پاڵێوراو بوو لە ڕیزبەندیی جیھانیی فیفا کە پێش دەستپێکردنی پاڵەوانێتییەکە بڵاوکرایەوە، هەردوو هەڵبژاردە لە پلەی چوارەم و حەوتەمدا بوون.  هەردووکیان لە هەڵبژاردە براوەکانی جامی جیھانیی فیفا بوون، ئیتاڵیا چوار جار  نازناوەکەی بەدەستهێناوە، دوایین جار لە ساڵی ٢٠٠٦ بوو لە بەرامبەردا ئینگلتەرا جارێک سەرکەوتنی بەدەستهێناوە،ئەویش  لە ساڵی ١٩٦٦ بوو. بەڵام ئیتاڵیا نەیتوانیبوو سەرکەوێت بۆ جامی جیھانیی فیفای ٢٠١٨ ، ئەمەش یەکەمجار بوو لە ساڵی ١٩٥٨ ەوە بەشداری پاڵەوانێتییەکە نەکات.  لەلایەکی دیکەوە ئینگلتەرا پلەی چوارەمی پاڵەوانێتییەکەیان بەدەستهێنا، کە باشترین یارییە لە ساڵی 1990 ەوە.  ئیتاڵیا لە ساڵی ١٩٦٨ میوانداری جامەکەی کردوو هەروەها نازناوەکیی بەدەستهێنا؛ باشترین ئاستی ئینگلتەرا لەم پاڵەوانێتیەدا ئەوە بوو کە دوو جار گەیشتە قۆناغی پێش کۆتایی، لە ساڵانی ١٩٦٨ و ١٩٩٦.  لە پاڵەوانێتی پێشوودا ئیتاڵیا لە قۆناغی چارەکی کۆتاییدا بە  لێدانەکانی یەکلاکەرەوە بەرامبەر ئەڵمانیا دۆرا،  لە کاتێکدا ئینگلتەرا لە قۆناغی 16دا دەرچوو دوای دۆڕانێکی شۆک بەرامبەر ئایسلەندی هەڵبژاردەی تازە بەشداربوو. 

ئیتاڵیا پێشتر لە سێجار گەیشتووەتە یاریی کۆتایی پاڵەوانێتیەکە؛ لە ساڵی 1968 دوای دووبارەکردنەوەی یارییەکەیان لە یوگۆسلاڤیای بردەوە و لە ساڵی 2000  بە فەرەنسا دۆڕا و لە ساڵی 2012 بەرامبەر ئیسپانیا بەهەمان شێوە یارییەکەیان دۆڕاند.هەڵبژاردەی ئێتالیا بە زنجیرە سەرکەوتنێکی بێ وێنە گەیشتە یارری کۆتایی کە ٣٣ یارییان بەبێ دۆڕاندن ئەنجام دابوو ، کە بە سێیەم درێژترین یاری بێ دۆراندن دادەنرێت لە مێژووی تۆپی پێی نێودەوڵەتیدا لە دوای 35 یاریی لەسەریەکی بەرازیل (1993-1996) و ئیسپانیا (2007-2009)، دوایین جار لە خولی نەتەوەکانی ئەورووپای ٢٠١٨-١٩ لە ١٠ی ئەیلوولی ٢٠١٨ بەرامبەر بە پورتوگال بە ئەنجامی ١-٠ یارییەکەیان دۆڕاند.  هەروەها ئیتاڵیا لە یارییەکانی پاڵەوانێتییە جۆراوجۆرەکان ٢٧ یاری بێ دۆڕان بوو،  لە دوایی ئیسپانیا دێت کە  ٢٩ یاریی لە نێوان ساڵانی ٢٠١٠ تا ٢٠١٣ بێ دۆران بوو..  

ئەمە یەکەم یاریی کۆتاییی بوو بۆ  ئینگلتەرا لە پاڵەوانێتییەکی گەورەدا لە دوای جامی جیھانیی فیفای ١٩٦٦، هەروەها ئینگلتەرا بووە سێیەم وڵاتی سەدەی بیست و یەکەمجار لە مێژووی خۆیدا وەک ولاتی خانەخوێ  بگاتە یاریی کۆتاییی دوای پورتوگال لە ساڵی ٢٠٠٤ و فەرەنسا لە ساڵی ٢٠١٦ .   هەردووکیشیان لە یاریی کۆتایی دۆرابوون، پورتوگال بەرامبەر یۆنان و فەرەنسا بەرامبەر پورتوگال. لەهەمانکاتدا لە ڕابردوودا تەنها سێ هەڵبژاردە  کە ولاتەکەیان میوانداری جامەکەبووە نازناوەکەیان بەدەستهێناوە ئەوانیش  ئیتاڵیا لە ساڵی ١٩٦٨، ئیسپانیا لە ساڵی ١٩٦٤ و فەرەنسا لە ساڵی ١٩٨٤. پێشتر ئینگلتەرا و ئیتاڵیا ٢٧ ڕووبەرووی یەکتربوونەتەوە، یەکەم ڕووبەڕووبوونەوەیان لە ساڵی ١٩٣٣ بوو، کە لە ڕۆما بە ئەنجامی ١-١ یەکسان بوون. پێش یاریی کۆتاییی، ئیتاڵیا دە لەو یارییانەدا سەرکەوتنی بەدەستهێنابوو، ئینگلتەرا هەشت وە نۆ یاریی بە یەکسان بوون کۆتایی هاتووە. دوایین ڕووبەرووبوونەوەیان لە یارییەکی یارییەکی دۆستانە بوو لە ساڵی ٢٠١٨ لە لەندەن،بە ئەنجامی ١-١ یەکسان بوون.بە شێوەیەکی گشتی هەڵبژاردەی ئیتالیا لەلایەن چاودێرانەوە پاڵێورابوو بۆ بردنەوەی یارییەکە.   

## شوێن

یاریی کۆتایی جامی نەتەوەکانی ئەورووپا ٢٠٢٠ لە یاریگای وێمبلی لە شاری  لەندەنی ئینگلتەرا کە دەکەوێتە ناوچەی برێنت بەڕێوە دەچێت. لە ٦ ی دیسەمبەری ٢٠١٢ یوفا ڕایگەیاند کە یارییەکانی  پاڵاوانێتیەکە لە چەند شارێکی وڵاتانی ئەورووپا  ئەنجام دەدریت تەنها یەک وڵات میوانداری ناکات ئەمەش بەهۆی ئەو بارودۆخەی ئێستای جیهان بەهۆی ڤایرۆسی کۆرۆناوە توشی هاتووە وە لەلایەکی یکە بەهۆی یادی ٦٠ ساڵەی بەرێوەچوونی یەکەم پالاوانێتی ئەم جامە ئەو بڕیارە درا ویمبلی لە ١٩ ی ئەیلولی ٢٠١٤ وەک یاریگای شوێنی یاری پێش کۆتایی و کۆتایی خولەکە هەڵبژێردرا لەلایەن لیژنەی جێبەجێکاری یوفا ، کە بە تەزکیە دەستنیشان کرا دوای ئەوەی کە ئۆفەری کۆتایی پاکێجی ئالێیانز ئەرینا لە میونشن کێشرایەوە ،ئەم یاریگایە شوێنی دانیشتنی هەیە بۆ ٩٠،٠٠٠ کەس (توانانی هەیە کە ١٥ هەزار کەسی تریش بەوەستانەوە لە یاریگا ئامادەبن!) ، ئەم یاریگایە ئێستا ھەڵبژاردەی تۆپی پێی ئینگلتەرا خاوەنیەتی و زۆرترین یاریەکانی تێدا ئەنجام دەدات لە ئێستادا . 

## ڕێگای گەیشتن بە کۆتایی

### ئیتالیا
ئیتالیا لە پاڵاوتنی هەڵبژاردەکان بۆ گەیشتن بە جامی نەتەوەکانی ئەورووپا لە کۆمەڵەی جی بوو   توانی سەرجەم یارییەکانی بباتەوە بە کۆکردنەوەی 30 خاڵ بە پلەی یەکەمی کۆمەڵەکەی سەرکەوت . لە تیروپشکی دیارکردنی کۆمەڵەکانی جامی نەتەوەکانی ئەورووپا کەوتە کۆمەڵەی ئەی ، بە هاوبەشی لەگەڵ هەریەکە لە هەڵبژاردەکانی تورکیا ، وێلز ، سویسرا  . لەکاتێکدا ولاتی ئیتالیا یەکێک بوو لە خانەخوێکانی پاڵاوانێتیەکە . هەرسێ یاری کۆمەڵەکانی لە یاریگای ئۆڵمپیکو لە شاری ڕۆما لە وڵاتی ئیتالیا ئەنجامدا . یەکەم یاری خۆی بەرامبەر هەڵبژاردەی تورکیا ئەنجام دا کە لەهەمان کاتدا یاریی کردنەوەی پاڵاوانێتیەکە بوو . یارییەکەی بە ئەنجامی (3-0) بێ بەرامبەر بردەوە یەکەم گۆڵ بەهەلەی یاریزانی تورکیا مەریح دەمیرالی لە خولەکی 53 تۆمارکرد ،  پاشان هەریەکە لە  چیرۆ ئیمۆبێلی ، لۆرێنزۆ ئینسینی ،  لە خولەکەکانی "66 "،" 79" توانیان گۆلی دووەم و سێیەمی هەڵبژاردەکەیان تۆمار بکەن . یاری دوومیان بەرامبەر هەڵبژاردەی سوبسرا بوو لەو یارییە بەهەمان شێوە توانیان بە ( 3-0 ) یاریییەکە لە بەرژەوەندی خۆیان تەواو بکەن . لەم یارییە مانوێل لۆکاتێلی توانی دوو گۆڵ بکات  لە خولەکەکانی 26 ، 52 گۆڵی سێیەم لە لایەن  چیرۆ ئیمۆبێلی لە خولەکی 89 تۆمار کرا . بەهۆی ئەم دوو یارییە ئیتالیا توانی سەرکەوتنی خۆی بە قۆناغی دواتر مسۆگەر بکات . یاری سێیەمی بەرامبەر هەڵبژاردەی وێلز ئەنجام دا توانی بە ئەنجامی (1-0 ) یارییەکە بباتەوە ، ماتیۆ پێسینا تاکە گۆڵی هەڵبژاردەکەی لە خولەکی 39 تۆمار کرد . بەم شێوەیە ئیتالیا بە پلەی یەکەمی کۆمەڵەکەی ئەی سەرکەوت بۆ قۆناغی شانزە پاڵاوانێتیەکە . 

لە قۆناغی 16 ئیتالیا کەوتە بەرامبەر هەڵبژاردەی نەمسا کە بە پلەی دووەمی کۆمەڵەی سی سەرکەوتووبوو بۆ ئەم قۆناغە .یارییەکە لە یاریگای وێمبلی لە شاری لەندەن بە ئامادەبوونی "18,910" هاندەر بەڕێوەچوو .کاتی ئاسایی یارییەکە بە بێ گۆڵ تەواو بوو .بۆیە پەنا بۆ کاتی زیادکراو برا لە تایمی یەکەمی کاتی زیاد کراو یاریزان فێدریکۆ کیئەسە لە خولەکی 95 یەکەم گۆلی بۆ ئیتالیا تۆمارکرد پاشان یاریزان ماتیۆ پێسینا گۆڵی دووەمی بۆ ئیتالیا کرد . تاکە گۆڵی هەڵبژاردەی نەمسا ساسا کالادزیچ تۆماری کرد لە خولەکی "115 ".بەم ئەنجامە گەیشتە قۆناغی داهاتوو . لە یاریی قۆناغی هەشت  بە هەڵبژاردەی بەلجیکا گەیشت یارییەکە لە یاریگای ئەلیانز ئەرینا لە  میونشن بە ئامادە بوونی "12,984" هاندەر بەڕێوەچوو .لەخولەکی " 31 " یاریزان نیکۆلۆ بارێللا یەکەم گۆڵی بۆ ئیتالیا تۆکار کرد پاشان لە خولەکی "44"  لۆرێنزۆ ئینسینی گۆڵی دووەمی ئیتالیا کرد . تاکە گۆڵی هەڵبژاردەی بەلجیکا لەلایەن ڕۆمێلیۆ لۆکاکۆ لە خولەکی زیادکراوی تایمی یەکەم بە لێدانی سزا تۆمار کرد . دوای سەرکەووتن بەم یارییە ئیتالیا گەڕایەوە لەندەن بەمەبەستی ئەنجامدانی یاریی پێش کۆتایی بەرامبەر هەڵبژاردەی ئیسپانیا .

یاری پێش کۆتایی لە یاریگای وێمبلی لە شاری لەندەن بە ئامادە بوونی 57,811 هاندەر بەرێوەچوو یارییکە بۆ هەردوو هەڵبژاردە گرینگ بوو بەهۆی ئەوەی پێشتر لە یاریی کۆتایی جامی نەتەوەکانی ئەورووپای 2012 هەردوو هەڵبژاردە بەیەکگەیشتبوون ئیسپانیا توانی بووی بە ئەنجامی چوار گۆڵی بێ بەرامبەر یارییەکە بباتەوە . تایمی یەکەم بە بێ گۆڵ تەواو بوو . لە تایمی دووەم هەڵبژاردەی ئیتالیا لە رێگای فێدریکۆ کیێزا لە خولەکی 60 توانی یەکەم گۆڵی خۆی تۆمار بکات لە بەرامبەردا هەڵبژاردەی ئیسپانیا توانی لە ڕێگای ئەلڤارۆ مۆراتا ئەنجامەکە لە خولەکی 80 یەکسان بکاتەوە . کاتی ئاسایی یارییەکە بەم ئەنجامە کۆتایی هات بۆیە پەنا بۆکاتی زیادکراو برا بەڵام هیچ کام لە هەڵبژاردەکان نەیانتوانی گۆڵ تۆمار بکەن . لە کۆتاییدا پەنا برایە بەر لێدانەکانی یەکلاکەرەوە . هەردوو یاریزانی ئیسپانیا  دانی ئۆلمۆ و ئەلڤارۆ مۆراتا نەیانتوانی گۆڵ بکەن هەرچەند پێشتر  مانوێل لۆکاتێلی  یەکەم لێدانی یەکلایکەرەوەی ئیتاڵیای لەدەست دا . بە ئەنجامی ( 4-2) ئیتالیا گەیشتە یاریی کۆتایی جامەکە .

### ئینگلتەرا

ئینگلتەرا توانی بە کۆکردنەوەی ٢١ خاڵ  بە یەکەمی کۆمەڵەی ئەی یارییەکانی پاڵاوتنی جامی نەتەوەکانی ئەورووپا سەرکەوێت دوای ئەوەی لە هەشت یاری توانی حەوت یاریی بباتەوە . لە کاتی ڕاکێشانی تیروپشک بۆ دابەشکردنی هەڵبژاردەکان کەوتە کۆمەڵەی دی بە هاوبەشی لەگەڵ هەریەکە لە هەڵبژاردەکانی ھەڵبژاردەی کۆماری چیک ، ھەڵبژاردەی سکۆتلاند  وە ھەڵبژاردەی کرواتیا . وەک هەڵبژاردەی ئیتالیا ٣ یاری ئەنجامدا ، یەکەم یاری خۆی لە  کۆمەڵەی دی لە ١٣ی حوزەیرانی ٢٠٢١ لە یاریگای ویمبلی  بە ئامادەبوونی  ١٨,٤٩٧هەزار  هاندەر بەرامبەر ھەڵبژاردەی کرواتیا بوو . توانی بە ئەنجامی یەک گۆڵی بێ بەرامبەر یارییەکە بباتەوە ، تاکە گۆلی ئینگلتەرا لە خولەکی "٥٣" لەلایەن ڕەحیم ستێرلینگ تۆمارکرا یەکەم سێ خاڵ لە کۆمەڵەکەی بەدەست بهێنێت .ئەمە یەکەم جاربوو ئینگلتەرا بتوانێت لە یاری کردنەوەی کۆمەڵەکان لە جامی نەتەوەکانی ئەورووپا سەرکەوتن بەدەست بهێنێت . یاری دووەمی بەرامبەرھەڵبژاردەی سکۆتلاندای ڕکابەری لە مێژینەی بوو لە یاریگای وێمبلی ئەم یارییە بە ئامادەبوونی  ٢٠,٣٠٦ هەزار  هاندەر ، ئەم یارییە بەیەکسان بوو بۆ هەردوو لا بەبێ گۆڵ تەواو بوو هەرچەندە لە کاتی یارییەکە چەندین هەلی گۆڵ کردن ڕەخسا بۆ هەردوو هەڵبژاردە بەڵام نەیانتوانی گۆڵ لە یەکتر بکەن . بەلام بەهۆی ئەنجامی یارییەکانی دیکەوە ئینگلتەرا لە پلەی یەکەمی کۆمەڵەکەی مایەوە . یاری سێیەمی بەرامبەر  ھەڵبژاردەی کۆماری چیک لە یاریگای وێمبلی بوو توانی بە ئەنجامی یەک گۆڵی بێ بەرامبەر یارییەکە بباتەوە . تاکە گۆڵی یارییەکە لەلایەن ڕەحیم ستێرلینگ لە خولەکی ١٢ تۆمارکرا . ئەمە دووەم گۆڵی ئەم یاریزانە بوو لە پاڵاوانێتییەکە . بەم ئەنجامانە بە کۆکردنەوەی ٧ خاڵ بە یەکەمی کۆمەڵەکەی سەرکەوت بۆ قۆناغی ١٦ لەو قۆناغە دەکەوتە بەرامبەر هەڵبژاردەی  پلەی دووەمی کۆمەڵەی ئێف .

دوای تەواو بوونی یارییەکانی کۆمەڵەکان هەڵبژاردەی ئینگلتەرا لە قۆناغی ١٦ کەوتە بەرامبەر هەڵبژاردەی ئەڵمانیا . ئەم یارییەش لە یاریگای ویاریگای وێمبلی, لەندەن بە ئامادەبوونی ٤١,٩٧٣ هەزار هاندەر بەڕێوەچوو . ئینگلتەرا توانی بە ئەنجامی دوو گۆڵی بێ بەرامبەر یارییەکە لە بەرژەوەندی خۆی بباتەوە . تایمی یەکەمی یارییەکە بە یەکسان بوون بە بێ گۆڵ کۆتایی هات . لە تایمی دووەم یاریزان  ڕەحیم ستێرلینگ لە خولەکی "٧٥" هەروەها هاری کەین لە خولەکی "٨٦" گۆڵەکانی ئینگلتەرایان تۆمار کرد . بەم شێوەیە توانی خۆی بگەیەنێتە قۆناغی هەشتی پاڵاوانێتیەکە .

لە قۆناغی هەشت کەوتە بەرامبەر هەڵبژاردەی ئوکراینا یارییەکە لە یاریگای ئۆڵمپیکو لە ڕۆما ،ئیتالیا ئەنجامدا بە ئامادەبوونی ١١,٨٨٠ هەزار هاندەر . توانی بە ئەنجامی (٤-٠) یارییەکە بباتەوە ئەمەش یەکێک بوو لە ئەنجامە گەورەکانی پاڵاوانێتییەکە و مێژوو هەڵبژاردەی ئینگلتەرا لە جامی نەتەوەکانی ئەورووپا . گۆڵەکانی ئینگلتەرا لە لایەن هاری کەین لە خولەکەکانی "٤" و "٥٠" هاری ماگوایەر لە خولەکی "٤٦" جۆردن هێندێرسۆن لە خولەکی ٦٣ تۆمارکران . بەم ئەنجامە مێژووییە گەیشتە یاریی پێش کۆتایی .

لە قۆناغی پێش کۆتایی ئینگلتەرا میوانداری دانیمارکی کرد لە ویمبلی  دوای تێپەڕبوونی سی خولەک بەسەر یارییەکە  دانیمارک لە رێگای میکێل دامسگارد یەکەم گۆڵی تۆمار کرد  بەڵام لە خولەکی "٣٩" سیمۆن کایەر یاریزانی دانیمارک بە هەڵە گۆڵی لە خۆیان تۆمارکردن و ئەنجامی یارییەکەی یەکسان کردووە . کاتی ئاسایی یارییەکە بەم ئەنجامە کۆتایی هات بۆیە پەنا بەرایە بەر کاتی زیادکرا . هەڵبژاردەی ئینگلتەرا لە تایمی یەکەمی زیادکراو لێدانی سزای بۆ هەژمارکرا هاری کەین جێبەجێی کرد  ، هەرچەند گۆڵپارێزی دانیمارک کاسپەر شمایکل  توانی لێدانەکە بگەڕێنێتەوە بەڵام تۆپەکە کەوتەوە بەرقاچی هاری کەین ، توانی گۆڵی دووەمی هەڵبەژاردەکەی لە خولکەی "١٠٤" تۆمار بکات . بەم ئەنجامە بۆیەکەم جار لە مێژووی خۆیدا هەڵبژاردەی ئینگلتەرا گەیشتە یاریی کۆتایی جامی نەتەوەکانی ئەورووپا . وە بەدرێژایی یارییەکانی خۆی تەنها یەک گۆڵی لێ تۆمار کراوە

## پێش یارییەکە

### دەستەی ناوبژیوانان
وێنۆک
لە ٨ی تەممووزی ٢٠٢١، لیژنەی ناوبژیوانانی یەکێتی تۆپی پێی ئەوروپا دەستەی ناوبژیوانی بۆ یاری کۆتاییی ڕاگەیاند، بە سەرۆکایەتی ناوبژیوانی هۆڵەندی تەمەن ٤٨ ساڵ، بیۆرن کویپەرز لە یەکێتی تۆپی پێی شاهانەی هۆڵەندا.هەروەها سێ لە یاریدەرەکانی ، ساندەر ڤان ڕۆکل و ئێروین زینسترا وەک یاریدەدەر و پۆل ڤان بۆیکێل وەک یەکێک لە یاریدەدەرانی بەرپرسانی ڤار دەستنیشانکران. کارلۆس دێل سێرۆی ئیسپانی وەک چوارەم ناوبژیوان هەڵبژێردرا، هاونیشتیمانییەکەی خوان کارلۆس  یاریدەدەری ناوبژیوانی یەدەگ بوو. باستیان دانکێرتی ئەڵمانی وەک ناوبژیوانی  VAR بۆ یارییەکە هەڵبژێردرا، کە یەکەمجاربوو ئەو تەکنەلۆژیایە  لە یاریی کۆتاییی جامی نەتەوەکانی ئەورووپا بەکاربهێنرێت،هەروەها کریستیان گیتلمان وە مارکۆ فریتز وەک یاریدەدەری ناوبژیوانی VAR دەستنیشانکران.

کویپەرز لە ساڵی ٢٠٠٦ەوە ناوبژیوانی فیفایەو یەکەم ناوبژیوانی هۆڵەندی بوو کە ناوبژیوانی یاریی کۆتاییی جامی نەتەوەکانی ئەورووپای کرد. یۆرۆی ٢٠٢٠ پێنجەمین پاڵەوانێتی گەورەی نێودەوڵەتی بوو کە ئەرکی ناوبژیوانی بەڕێوەبردبێت دوای جامی نەتەوەکانی ئەورووپا لە ساڵانی ٢٠١٢ و ٢٠١٦، لەگەڵ جامی جیهانی فیفا لە ساڵانی ٢٠١٤ و ٢٠١٨. پێش ئەم یارییە لە پاڵەوانێتییەکەدا لە سێ یاری دیکە ناوبژیوانی کردووە: دانیمارک و بەلجیکا و سلۆڤاکیا و ئیسپانیا لە قۆناغی کۆمەڵەکاندا، هەروەها قۆناغی چارەکی کۆتایی نێوان کۆماری چیک و دانیمارک . یاری کۆتایی ساڵی ٢٠٢٠ نۆیەمین یاری کۆتایی نێودەوڵەتی کویپەرز بوو؛ ئەو ناوبژیوانی چەندین پێشبڕکێی لاوانی یەکێتی ئەوروپای کردبوو،پێشتر چەندین یاریی کۆتاییی لە پاڵەوانێتییە جیاوازەکانی وەک  یاریی کۆتاییی جامی کیشوەرەکانی فیفای ٢٠١٣ ، یاریی کۆتاییی خولی پاڵەوانەکانی ئەورووپای ٢٠١٤ ، یاری کۆتاییی جامی جیهانیی خوار تەمەن ٢٠ ساڵی فیفای ٢٠١٧  و یاری کۆتاییی خولی ئەورووپای ٢٠١٨ بەڕێوەبردووە.  ئەم یارییە چوارەم جار بوو  ئیتاڵیا و سێیەم جار بوو بۆ ئینگلتەرا کویپەرز ناوبژیوانی بکات، یارییەکەی قۆناغی کۆمەڵەکانی نێوان هەردوولا لە جامی جیهانیی فیفای ٢٠١٤ کە ئیتاڵیا بە دوو گۆڵ بەرامبەر بە گۆڵێک سەرکەوتنی بەدەستهێنا  دوایین یاری بوو کە ناوبژیوانی نێوانیان بکات. . 

### پێکهاتەی هەڵبژاردەکان
ئیتاڵیا بە شێوەیەکی گشتی هەموو پێکهاتەکەی لەبەردەستدا بوو جگە لە لیۆناردۆ سپینازۆلای بەرگریکار، دوای پێکانەکەی لە قۆناغی چارەکی کۆتاییدا. ئەلیساندرۆ فلۆرێنزی بەرگریکاری ڕاست کە لە یەکەم یاری ئیتاڵیادا تووشی پێکان بوو، پێش یاری کۆتایی چاکبووەوە بەڵام شوێنی لە پێکهاتەی سەرەکی لەدەستدا و لە جێگای جیۆڤانی دی لۆرێنزۆ دانرا.    لە هەڵبژاردەی ئینگلتەرا، فیل فۆدنی یاریزانی هێڵی ناوەڕاست بەهۆی پێکانەوە لە پێیەکانی لە کاتی مەشق و ڕاهێنانەکاندا، لە یارییەکە دوورخرایەوە. 

ئیتالیا بە هەمان پێکهاتەی یارییی پێشوویان بەرامبەر ئیسپانیا یاریکرد، رۆبێرتۆ مانچینی ڕاهێنەر پێکهاتەی ٤-٣-٣ی هەڵبژارد.   گاریس ساوسگەیتی ڕاهێنەری ئینگلتەرا تەنها یەک گۆڕانکاریی لە پێکهاتەی  یارییەکەی پێش کۆتایی بەرامبەر دانیمارکدا کرد، کیران تریپیێر جێگەی بوکایۆ ساکای گرتەوە. هەروەها ساوسگەیت لەگەڵ ئەوەشدا شێوازی یاریکردنی خۆی لە  ١-٣-٢-٤  کە بە پلەی یەکەم لە کاتی پاڵەوانێتییەکەدا بەکاریهێنابوو گۆری  بۆ 3-4-3 هاوشێوەی یارییەکەیان لە قۆناغی ١٦ بەرامبەر ئەڵمانیا.   

### ئاڵۆزی کۆنتڕۆڵی هاندەران
بەیانی و پاشنیوەڕۆ هەزاران هاندەری ئینگلتەرا لە یاریگای وێمبڵی کۆبوونەوە، ئەمەش وایکرد پۆلیس داوا لە هەر کەسێک بکات کە بلیتەکەی نەبێت گەشت بۆ ئەوێ نەکات.  گرتە ڤیدیۆییەکانی دوو کاتژمێر پێش یاری کۆتایی دەرکەوتووە کە چەند هاندەرێکی بێ بلیت لەگەڵ بەڕێوەبەران و پۆلیس شەڕیان کردووە لەکاتێکدا هەوڵیانداوە بە زۆر بە بەربەستەکاندا تێپەڕن بۆ ئەوەی بچنە ناو یاریگاکە.   کۆمەڵێک کەس توانیویانە بەبێ بلیت بچنە ناو یاریگاکە، ڕاپۆرتەکانی شایەتحاڵەکان دەڵێن ڕەنگە ژمارەی بەشداربووانی نایاسایی سەدان کەس بووبێت.  هەروەها جەماوەرێکی زۆر لە گۆڕەپانی لیستەر لە ناوەڕاستی لەندەن کۆبوونەوە و شووشە و شتومەکی دیکەیان فڕێدا بۆ  گۆڕەپانی ترافالگار کە ناوچەی هەڵگرانی بلیتی یارییەکە بوو.  لە ئەنجامی ئەو توندوتیژی و نائارامییەدا، بە گشتی ٨٦ کەس لەلایەن پۆلیسەوە دەستگیرکراون، کە ٥٣ کەسیان لە یاریگای وێمبڵی بە تاوانی پێشێلکردنی گشتی، دەستدرێژیکردن، هەڵسوکەوتی سەرخۆشی و زیانگەیاندن، دەستگیرکراون.    نۆزدە پۆلیس بریندار بوون، کە یەکێکیان ددانێکی لەدەستداو و یەکێکی دیکەشیان دەستی شکا.  هەروەها باوکی هاری ماگوایەری ئینگلتەرا بەهۆی ئاڵۆزییەکان یاریگاکە  تووشی پێکان بووە لە بڕبڕەکانی پشتی. لە ١٢ی تەممووزی ٢٠١٢، ڕۆژێک دوای یارییەکە، یەکێتی تۆپی پێ ڕایگەیاند کە پێداچوونەوەی تەواو ئەنجام دەدات کە چۆن کەسانی بێ بلیت توانیویانە ئاسایش پێشێل بکەن و بچنە یاریگای یاریگای وێمبڵییەوە.  دوای چوار ڕۆژ، دوو پیاو بە تۆمەتی دزینی ئەو شتانە کە یارمەتی دەستگیرکردنی هاندەرانی بێ بلیتیان داوە پێش یاری کۆتایی دەستگیربکەن.  لە مانگی ئابی ٢٠٢١، بارۆنێس کاسی دەستنیشانکرا بۆ پێداچوونەوە بە ڕووداوەکە.  ڕاپۆرتەکەی کە لە مانگی کانوونی دووەمدا بڵاوکرایەوە، دەرکەوتووە کە "شکستێکی بەکۆمەڵ" لە ئامادەکاری بۆ یارییەکەدا هەبووە و ئاماژەی بە 17 پێشێلکردنی بەکۆمەڵ لە چوونە ژوورەوە بۆ یاریگاکە کرد

### ڕێوڕەسمی کۆتاییی
پێش دەستپێکردنی یارییەکە، ئاهەنگی کۆتایی پاڵەوانێتییەکە لەلایەن یوفا ڕێکخرا بوو  کاتژمێر ١٩:٤٥ بە کاتی ناوخۆ (١٨:٤٥ UTC ) دەستیپێکرد.   کۆپییەکی گەورەی جامی پاڵەوانێتیەکە وەک نمایشێکی ڕووناکی هێنرایە ناو یاریگا و نمایشکارەکان بە مۆسیقای دیجییەی هۆڵەندی مارتن گاریس سەمایان کرد.     

پێش دەستپێکردنی یارییەکە سروودی نیشتمانی هەر وڵاتێک ژەنران؛ هەندێک لە هاندەرانی ئینگلتەرا لە کاتی سروودی نیشتمانی ئیتاڵیادا قسەیان دەکرد سەرەڕای ئەوەی ساوسگەیتی ڕاهێنەری ئینگلتەرا و یاریزانەکانی دیکەی پێشوو داوایان لێدەکرا کە ئەو کارە نەکەن.  تۆپی یارییەکە بە کۆپییەکی ئۆتۆمبێلێکی ڤۆڵکسواگن ID.4 کە لە دوورەوە کۆنترۆڵکرابوو ، بە ڕەنگی ئاڵای پەلکەزێڕینە هێنرایە ناوەڕاستی یاریگاکە، کە هێمای پشتگیری مافەکانی کۆمەڵەی پەلکەزێڕینە بوو.  یاریزانانی هەردوولا پێش فیکەی دەستپێک ئەژنۆیان خستە سەر زەوی ، وەک چۆن هەڵبژاردەی ئینگلتەرا پێش هەموو یارییەکانی لە پاڵەوانێتییەکەدا کردبووی. ئەمەش وەک ئاماژە و هێمایەک بۆ ڕەگەزپەرستی.

### ئامادەبوونی کەسایەتییە دیارەکان
وێنۆک
لە یارییی کۆتایدا کۆمەڵێک لە کەسایەتییە دیارەکانی جیهان ئامادەبوون لەوانە سەرۆکی ئیتاڵیا سێرجییۆ ماتارێلا,  سەرۆکوەزیرانی بەریتانیا بۆریس جۆنسۆن،  زارا تیندال و مایک تیندال,  شازادە ویلیام، کاترین . و شازادە جۆرج ئەندامانی بنەماڵەی شەهانە . هەروەها هونەرمەندانی وەک وەک تۆم کروز و کەیت مۆس و هەروەها یاریزان و ڕاهێنەرانی پێشووی تۆپی پێ وەک دەیڤید بێکام و جۆف هێرس و فابیۆ کاپێلۆ ئامادەبوون . 

## یارییەکە

### گێمی یەکەم
[alt=Close-up of Luke Shaw in September 2021|وێنۆک|لە خولەکی دووەمدا [لۆک شاو *(وێنەی ٢٠٢١)* گۆڵی بۆ ئینگلتەرا تۆمارکرد، ئەمەش خێراترین گۆڵە کە تا ئێستا لە یاریی کۆتاییی جامی نەتەوەکانی ئەورووپا تۆمارکرابێت. ]]
یارییەکە کاتژمێر ٢٠:٠٠ بەکاتی ناوخۆی ئینگلتەرا، لە کەشوهەوایەکی هەوری و باراناویدا، بە ئامادەبوونی ٦٧ هەزار و ١٧٣ کەس دەستیپێکرد، ئیتاڵیا بە درێسێکی شین و شۆرتێکی شین کاڵ و گۆرەوی شینەوە  یاریی کرد، ئینگلتەراش بە درێسێکی سپی و شۆرتێکی سپی و گۆرەوی سپییەوە یاریی کرد.  لە خولەکی یەکەمدا ماگوایەری ئینگلتەرا لە هەوڵیکی شکستخواردوو بۆ پاسدان بە گۆڵپارێز پیکفۆرد لێدانێکی گۆشەی بۆ ئیتالیا ڕەخساند، بەڵام دواتر ماگوایەر توانی لەکاتی جێبەجێکردنی لێدانی گۆشە تۆپەکە دوربخاتەوە. پاشان ئینگلتەرا هێرشێکی دەستپێکرد، کاتێک کەین تۆپەکەی بۆ تریپیێر گواستەوە و ئەویش بەلای ڕاستی یاریگاکەدا ڕایکرد. تریپیر تۆپەکەی بە بەرزییەکی مامناوەند بۆ لۆک شاو لە ناوچەی سزا گواستەوە و لە ئەنجامدا ئینگلتەرا یەکەم گۆڵی خۆی تۆمارکرد   لە خوولەکی ١ و ٥٦ چرکە بوو،  ئەمە خێراترین گۆڵ بوو لە گۆڵ بوو تا ئێستا لە یاریی کۆتاییی جامی نەتەوەکانی ئەوروپا تۆمارکرابێت.   لە خولەکی "٧"دا لێدانێکی ڕاستەوخۆ لە دەرەوەی ناوچەی سزا  بۆ ئیتالیا هەژمارکرا ، کە لەلایەن لۆرێنزۆ ئینسینی جێبەجێکرا؛، بەڵام بەسەر ستوونی گۆڵەکەدا ڕۆیشت.  یارییەکە بە خێرایی دەستی پێکردەوە  و لە خولەکی ١٠دا کایل واکەری ئینگلتەرا هێرشێکی دیکەی بۆ سەر ئیتالیا دەستپێکرد، کاتێک پاسی بۆ تریپیێر دا کە شوێنی هەبوو بۆ ئەوەی ڕابکات بۆ پێشەوە لەلای دەستی ڕاستەوە. تریپیر تۆپەکەی هەڵدا کە مەبەست لێی ستێرلینگ بوو، بەڵام لەلایەن کیلینی ئیتاڵییەوە ڕێگری لێکرا و تۆپەکە دورخرایەوە.  ئینگلتەرا بەردەوام بوو لە هێرشبردن، سەرەتا لەڕێگەی تریپیێرەوە، کەبە سوود وەرگرتن لەو بۆشاییەی دروستببو لەلایەن بەرگریکارانی ئیتالیاوە بۆ ئەوەی جارێکی تر لەلای ڕاستەوە ڕابکات بۆ پێشەوە بەڵام سەرکەوتوو نەبوو لەلایەن جیۆڤانی تۆپەکە خرایە دەرەوە و لێدانی گۆشە هەژمارکرا دوای جێبەجێکردنی دۆنارۆمای گۆڵپارێز تۆپەکەی گرتەوە. 

ئیتاڵیا لە خولەکی ٢٠دا لە گۆشەی ڕاستە ناوەندی یارگاوە هەلی هێرشبردنیا بۆ ڕەخسا لە ڕێگەی مارکۆ ڤێراتی و ئینسینی دوای ئەوەی کەین تۆپەکەی لەدەستدا، بەڵام فاولێکی کیلینی لەسەر کەین هێرشەکەی وەستان.  دواتر جۆرجینیۆ تووشی پێکان بوو و ناچار بوو بۆ ماوەی پێنج خولەک یاریگا بەجێبهێڵێت، بەڵام دواجار توانی بەردەوام بێت.  لە خولەکی ٢٤دا  کیێزا خۆی لە هەندێک بۆشایی لای ڕاستدا بینیەوە و تۆپێکی نارد بۆ ناوچەی سزا، بەڵام ئینگلتەرا بەرگری لێکرد و تۆپەکەی چووە دەرەوەی یاریگا.  بۆ ماوەیەک ئینگلتەرا نەیدەتوانی تۆپەکە بپارێزێت، بەڵام لە خولەکی ٣٣ هەلێکی باشی بۆ ڕەخسا پێشکەوتنەکەیان دوو هێندە بکات کاتێک کەین تۆپێکی بە ئاراستەی ستێرلینگدا تێپەڕاند کە لە دۆخی هێرشبەریدا بوو. ستێرلینگ پاسی بۆ ماونت دا، ئەویش هەوڵیدا پاسەکەی بۆ ستێرلینگ بگەڕێنێتەوە، بەڵام بەرگریکارانی ئیتالیا توانی ڕێگری بکات و مەترسییەکە دوربخەنەوە. پاشان ئیتاڵیا دوای خولەکێک هەلێکی تایبەتی بۆ ڕەخسا کاتێک  کیێزا لە خولەکی ٣٤دا لە هەوڵیکی تاکەکەسیدا شاو و دیکلان ڕایسی ئینگلتەرا تێپەڕاند و لە دووری ٢٥ یارد(٢٣ m) ەوە تۆپەکەی ئاراستەی گۆڵ کرد، بەڵام بەلای چەپی ستوونی گۆڵەکە چووە دەرەوە. لە کۆتاییەکانی گێمی یەکەم ئیتالیا چەند هێرشێکی دیکەی ئەنجامدا بەڵام بێ ئەنجام بوو.بەم شێوەیە گێمی یەکەم بە ئەنجامی ١-٠ کۆتایی هات.بەشێوەیەکی گشتی ئیتالیا زیاتر زاڵبوو بەسەر یارییەکە،  بەڵام بەرگریکارانی ئینگلتەرا ڕێگربوون لە تۆمارکردنی گۆڵی یەکسان بوونەوە. 

### گێمی دووەم
[alt=Leonardo Bonucci|وێنۆک|لە گێمی گێمی دووەمدا[لیۆناردۆ بۆنۆچی ئیتالی *(لە وێنەکەدا لە ساڵی ٢٠١٥)* لە خولەکی ٦٧ گۆڵێکی تۆمارکرد و ئەنجامەکەی یەکسان کردەوە و بووە بەتەمەنترین یاریزان کە لە یاریی کۆتایی جامی نەتەوەکانی ئەورووپا گۆڵ تۆماربکات. ]]
ئینگلتەرا گێمی دووەمی دەستپێکرد.  بارێلای ئیتاڵی  لە خولەکی ٤٧دا یەکەم کارتی زەردی یارییەکەی وەرگرت بەهۆی فۆڵێکەوە بەرامبەر کەین.ستێرلینگ  بە تۆپەکەوە ڕایکرد بۆ ناوچەی سزای ئیتاڵیا، بۆنۆچی و کیلینی بەهاوکاری یەکتر تۆپەکەیان لێ وەرگرت و ستێرلینگ کەوتە سەر زەوی بەهۆیەوە داوای لێدانی سزای کرد بەڵام ناوبژیوانی یارییەکە هیچ بە فاول هەژماری نەکرد.  لە خولەکی ٥٠ ئیتاڵیا لێدانێکی راستەوخۆی بۆ هەژمارکرا لە لێواری ناوچەی سزای ئینگلتەرا ، بەڵام جارێکی دیکە تۆپەکە بەرز و فراوان بوو سەر سەر ستوونی گۆڵەکەدا ڕۆیشت. ئیتاڵیا لە خولەکی ٥٤ یەکەم گۆڕانکارییەکانی یارییەکەی ئەنجامدا و برایان کریستانتی و دۆمێنیکۆ بێراردی لە شوێنی  ئیمۆبیلی و بارێلادا هێنایە هاتنە ناو یاریگاوە.   لە خولەکی ٦٧ لێدانێکی گۆشە بۆ ئیتالیا هەژمارکرا لەلایەن  کریستانتی جێبەجێکرا ،تۆپەکەی بۆ ناوچەی سزا ئاراستە کرد ڤێراتی بە سەری تۆپەکەی بەرەو گۆڵ برد؛بەڵام بەرستوون کەوت و گەڕایەوە پیکفۆردی گۆڵپارێز ویستی دووری بخاتەوە بەڵام بۆنۆچی توانی خێراترین کاردانەوەی هەبێت و لە نزیکەوە تۆپەکە بخاتە ناو گۆڵەوە بئەنجامی یارییەکە یەکسان بکاتەوە.  لە تەمەنی یدا, بۆنۆچی بووە بەتەمەنترین گۆڵکاری یاریی کۆتاییی جامی نەتەوەکانی ئەورووپا.

لە خولەکی ٧٢دا بۆنۆچی بە پاسێکی ڕاستەوخۆ دۆمێنیکۆ بێراردی خستە دۆخێکی یەک بە یەک بەرامبەر گۆڵپارێزی ئینگلتەرا، بەڵام لێدانەکەی بەسەر ستوونی ناوەڕاستی گۆڵەکە بە بەرزییەکی فراوان چووە دەرەوە. ساوسگەیتی ڕاهێنەری ئینگلتەرا گۆڕانکارییەکی تاکتیکی ئەنجامدا و یاریزانی هێرشبەری بوکایۆ ساکای لەبری تریپیێر هێنایە ناو یاریگا و پێکهاتەی گۆڕا بۆ ٤-٣-٣ .    لە کۆتا چرکەکانی یارییەکەدا لە نیوەی دووەمی یارییەکەدا ساکا دەرفەتێکی باشی بۆ ڕەخسا، بەڵام کیلینی کاپتن و بەرگریکاری ئیتاڵیا بە ڕاکێشانی درێسەکەی و وەرگرتنی کارتێک ئەم دۆخە مەترسیدارەی ڕاگرت. لە خولەکی ٨٠دا کیێزا یاریگاوە بە تۆپەوە بەرەو ناوچەی سزای ئینگلتەرا ڕایکرد توانی لای واکەر و ساکای تێپەڕێنێت، پێش ئەوەی بەلام لەلایەن تۆپەکەی لێ وەرگیرا و کێزا کەوتە سەرزەو . ناوبژیوان ناوبژیوان ئەمەی بە یاسایی زانی؛ بەڵام کیێزا تووشی پێک بوو پێکان بوو هەرچەند تا خولەکی ٨٦ بەردەوام بوو بەلام دواتر بە ناچاری گۆڕانکاری پێکراو لە شوێنی ئەو فێدریکۆ بێرناردێسکی هاتە ناو یاریگاوە.لە خولەکی ٨٧ یارییەکە بۆ ماوەیەکی کورت ڕاگیرا کاتێک هاندەرێک ڕایکرد بۆ ناو یاریگا.   لە دوایین ساتەکانی گێمی دووەم ساکا لە لای ڕاستەوە تۆپەکەی وەرگت و توانی کیلینی تێبپەڕێنێت بەڵام  کیلینی لە پشتەوە کراسەکەی ساکای ڕایکێشە و خستییە سەر زەوی. کیلینی بەهۆی ئەم فەولەوە کارتی زەردی وەرگرت، بەڵام هێرشەکە وەستا و لە ئەنجامدا  یارییەکە بۆ کاتی زیادکراو ڕۆیشت. 

### کات زۆرکراو

### لێدانەیەکلاکەرەوەکان

### ئەنجام


### ئامار

## دوای یارییەکە

## سەرچاوەکان

پۆل:جامی نەتەوەکانی ئەورووپا ٢٠٢٠
پۆل:ئیتاڵیا لە جامی نەتەوەکانی ئەورووپا ٢٠٢٠
پۆل:ئینگلتەرا لە جامی نەتەوەکانی ئەورووپا ٢٠٢٠